RESOLUCIÓN do 15 de febreiro de 2010 pola que se declara de interese galego e se ordena a inscrición no Rexistro de Fundacións de Interese Galego da Fundación Gataca.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 05/03/2010

Examinado o expediente de declaración de interese galego e inscrición no Rexistro de Fundacións de Interese Galego da Fundación Gataca, dítase esta resolución baseada nos feitos e fundamentos de dereito que se expoñen a continuación:
Feitos.
1. Jaime Ramón Casals Díaz, presidente do padroado, formulou solicitude de clasificación e declaración de interese galego e inscrición no Rexistro de Fundacións de Interese Galego.
2. A Fundación Gataca foi constituída en escritura pública outorgada na Coruña, o dezasete de novembro de dous mil nove, ante o notario Enrique-Santiago Rajoy Feijoo, co número de protocolo tres mil oitenta e seis, por Jaime Ramón Casals Díaz, Ángel Salgueiro Benito; Roberto Alonso Ucha, José Manuel García Pérez e Enrique Montero Vila, que actúan no seu propio nome e dereito, así como a entidade Mytech Ingeniería Aplicada, S.L., representada por Fernando López Peña.
3. A Fundación Gataca ten por obxecto, segundo establece o artigo 6 dos estatutos: 1) Realizar proxectos de investigación tecnolóxica orientados a facilitar a mobilidade e a comunicación das persoas con discapacidade; 2) Desenvolver e promover o desenvolvemento da sociedade da información, cubrindo carencias e innovando sistemas e ferramentas TIC (tecnoloxías da información e a comunicación) procurando a accesibilidade universal; 3) Innovar, crear e implantar, en colaboración coas administracións públicas, universidades, ONG e outras entidades ou institucións, sistemas tecnolóxicos ao servizo dos cidadáns que melloren e amplíen os actuais servizos de administración electrónica e de servizos públicos on line; 4) Calquera outro fin, servizo ou actividade que acorde ou decida o padroado que mellore ou perfeccione a súa acción básica.
4. Na escritura de constitución constan os extremos relativos á personalidade dos fundadores; a súa capacidade e vontade de constituír a fundación conforme os preceptos da Lei 12/2006, do 1 de decembro, de fundacións de interese galego.
5. Nos estatutos da fundación consta a denominación e natureza; o domicilio, o obxecto e a finalidade, as regras para a aplicación das rendas aos fins fundacionais e para a determinación dos beneficios e a designación do padroado inicial.
6. O padroado inicial da fundación está formado por Jaime Ramón Casal Díaz, como presidente; Enrique Montero Vila como secretario; e vogais, Ángel Salgueiro Benito, Roberto Alonso Ucha, José Manuel García Pérez e a entidade Mytech Ingeniería Aplicada, S.L., representada por Fernando López Peña.
7. A comisión integrada polos secretarios xerais de todas as consellerías elevou ao conselleiro de Presidencia, Administracións Públicas e Xustiza proposta de clasificación como de interese tecnolóxico da Fundación Gataca dado o seu obxecto e finalidade, polo que, cumpríndose os requisitos exixidos na Lei 12/2006, do 1 de decembro, de fundacións de interese galego, e de conformidade co establecido no artigo 51 do Decreto 14/2009, do 21 de xaneiro, polo que se aproba o Regulamento de fundacións de interese galego, e no artigo 7 do Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, o protectorado será exercido pola Consellería de Economía e Industria.
8. De conformidade coa dita proposta, pola orde da Consellería de Presidencia, Administracións Públicas e Xustiza do 30 de decembro de 2009, clasificouse como de interese tecnolóxico a Fundación Gataca, e adscribiuse á Consellería de Economía e Industria para os efectos do exercicio das funcións do protectorado.
Fundamentos de dereito.
Primeiro.-O artigo 34 da Constitución española recoñece o dereito de fundación para fins de interese xeral, e o artigo 27.26º do Estatuto de autonomía para Galicia establece que é competencia exclusiva da Comunidade Autónoma galega o réxime das fundacións de interese galego.
Segundo.-De acordo co disposto no artigo 7.2º do Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, en relación co Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, correspóndelle a Consellería de Economía e Industria a declaración de interese galego mediante resolución publicada no Diario Oficial de Galicia e a inscrición no Rexistro de Fundacións de Interese Galego da Fundación Gataca, así como o exercicio das funcións do protectorado e as demais que correspondan á Xunta de Galicia de conformidade co indicado no dito regulamento.
Terceiro.-Á vista do disposto na Lei 12/2006, do 1 de decembro, de fundacións e interese galego, no Decreto 14/2006, do 21 de xaneiro, polo que se aproba o Regulamento de fundacións de interese galego e no Decreto 15/2009, da mesma data, polo que se aproba o Regulamento do Rexistro de Fundacións de Interese Galego, resultan cumpridos os requisitos establecidos pola normativa vixente para a declaración de interese galego e inscrición no Rexistro de Fundacións de Interese Galego, sección da Consellería de Economía e Industria, da Fundación Gataca, polo que,
RESOLVO:
1. Declarar de interese galego a Fundación Gataca.
2. Ordenar a súa inscrición no Rexistro de Fundacións de Interese Galego, sección da Consellería de Economía e Industria.
3. Esta fundación queda sometida ao disposto na Lei 12/2006, do 1 de decembro, de fundacións de interese galego; no Decreto 14/2009, do 21 de xaneiro, polo que se aproba o Regulamento de fundacións de interese galego, e no Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, así como na demais normativa que resulte de aplicación, onde se establecen especialmente as obrigas de dar publicidade suficiente do seu obxecto e actividades, ausencia de ánimo de lucro na prestación dos seus servizos, así como a presentación anual da documentación contable e plan de actuación ante o protectorado, que será exercido pola Consellería de Economía e Industria.
Contra esta resolución pode interpoñerse recurso de alzada ante o conselleiro de Economía e Industria, no prazo dun mes contado desde o día seguinte ao da súa publicación, segundo o disposto nos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común
Notifíqueselles esta resolución aos interesados en cumprimento do establecido no artigo 58 da Lei 12/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 15 de febreiro de 2010.
P.D. (Orde 30-4-2009; DOG nº 87)
José Riesgo Boluda
Secretario xeral da Consellería de Economía
e Industria